Baanbrekershofsaak: Ongebore baba wat sterf 'mens', nie 'mediese afval' | Maroela Media
Die hofsaak waarin die nieregeringsorganisasie Voice of the Unborn Baby die hooggeregshof vra om sekere bepalings in die Wet op die Registrasie van Geboortes en Sterftes, asook bepalings wat verband hou met die bestuur van menslike oorskot, ongrondwetlik te verklaar, het Donderdag in die hooggeregshof in Pretoria begin.
Ingevolge huidige wetgewing word ongebore kinders wat voor 26 weke in die baarmoeder sterf, as mediese afval beskou. Gevolglik mag ouers van dié kinders nie hul ongebore babas se oorskot begrawe nie.
Die organisasie word gesteun deur Cause for Justice, wat vroeër suksesvol aansoek gedoen het om as vriend van die hof op te tree deur te help met die interpretasie en toepassing van grondwetlike regte, waardes en belange betrokke by die saak.
Sou die aansoek slaag, sal dit ouers 'n keuse gee oor of hulle die oorskot van hul kind wil ontvang. In só 'n geval mag hulle die "menswaardigheid van hul babas, wie se lewens voor geboorte geëindig het, erken en vereer", het Cause for Justice gesê.
"Hulle sal mag kies of hulle die menslike oorskot van hul kinders wat voor geboorte sterf wil ontvang, ongeag op watter ouderdom hy of sy gesterf het."
Die organisasie voer aan 'n ongebore kind is ongetwyfeld 'n mens en lewend van die oomblik van bevrugting. "Dit is 'n mediese feit. Van die oomblik van bevrugting is 'n ongebore baba 'n lewende menslike wese.
"Hoewel sommige in die samelewing wil aanvoer dat 'n ongebore kind nie 'n begunstigde of ontvanger van grondwetlike regte mag wees nie – 'n siening waarmee ons verskil – bepaal die grondwetlike waarde van menslike waardigheid nietemin dat die wet die waarde van 'n ongebore kind as 'n lewende mens moet erken," het Cause for Justice vroeër in 'n verklaring gesê.
Die ministers van onderskeidelik binnelandse sake en gesondheid staan die aansoek teen.
Maroela Media het vroeër ook berig oor dr. Jacques de Vos, wat deur die Raad vir Gesondheidsberoepe van mediese wangedrag aangekla word, nadat hy glo 'n swanger vrou meegedeel het dat haar ongebore baba 'n mens is. De Vos was 'n intern by 2 Militêre Hospitaal in Kaapstad toe die hospitaal hom geskors het weens die beweerde opmerking. Hy word sedert Julie 2017 gevolglik verbied om te praktiseer. Die saak teen De Vos word op weer op 9 Desember hervat.
hooggeregshof In die nuus Voice of the Unborn Baby
Maar Aborsie is goed?
Dan word die baba nie as 'n mens gesien nie.
hierdie twee sake is heeltemal teenstrydig met mekaar, een saak IS die kind 'n mense, Dr de Vos se saak is die kind NIE 'n mense nie… the joys of SA
sys as mensie gebore. 2 arms, 2 bene, hart longe oogies neusie kopie mondjie vingers tone ens ens ens… maar sy word as afval beskou…. wat n grap. ons wetgewing is so siek soos n vuil asblik man.
Ek bid dat die saak slaag ten gunste van die "Voice of the Unborn Baby". Aborsie is moord. Punt. As 'n land het ons genoeg kinders al vermoor in die naam van medisyne, "ongerief" en armoede. Elke kind is 'n keskenk van die Here.
Ek steun ook hierdie saak, mag geregtigheid geskied, en as dit Sy Wil is.
Baie goeie gebaar, ek steun dit ten volle. Dankie tog vir sulke organisasies in ons samelewering waar alles uitmekaar geruk word vir menslike 'opsies' en 'gerief'.